Dôvodová správa
k návrhu nariadenia vlády Slovenskej republiky o postupoch  pri poskytovaní informácií v oblasti technických predpisov a technických noriem
I. Všeobecná časť
Nutnosť vypracovania novej právnej úpravy v oblasti poskytovania informácií v oblasti technických predpisov a technických noriem vyplýva z požiadaviek Komisie Európskej únie vyžadovaných v rámci implementácie európskej legislatívy vnútorného trhu do národnej legislatívy Slovenskej republiky najneskôr do konca roku 2002. Prijatím tohto nariadenia vlády sa zabezpečí predpisová základňa nevyhnutná na uplatňovanie princípov slobodného obchodovania medzi Slovenskou republikou, Európskou úniou a štátmi Európskej zóny slobodného obchodu, čo je jedným zo základných predpokladov vstupu Slovenska do Európskej únie.
Význam navrhovaného nariadenia vlády treba vidieť v tom, že je v súlade s porovnateľnými mechanizmami v iných štátoch a bude pôsobiť preventívne v záujme ochrany spotrebiteľov pred výrobkami alebo službami, ktoré by mohli ohroziť ich životy, zdravie, či majetok. Nariadenie vlády vytvára podmienky na podpísanie Protokolu k Európskej dohode o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na druhej strane o posudzovaní zhody a uznávaní priemyselných výrobkov (PECA).
Návrh nariadenia vlády Slovenskej republiky o postupoch pri poskytovaní informácií v oblasti technických predpisov a technických noriem je v súlade s Ústavou Slovenskej republiky a ďalšími zákonmi platnými v Slovenskej republike a jeho zavedenie do praxe si nevyžiada žiadne náklady zo štátneho rozpočtu Slovenskej republiky, nebude mať vplyv ani na zamestnanosť a preto nie je potrebné ho prerokovať v Rade hospodárskej a sociálnej dohody. Navrhované nariadenie vlády tiež negatívne neovplyvní životné prostredie Slovenskej republiky.
Ministerstvo financií SR oznámilo svojim listom č. 11540/2002-81 z 10. 06 2002, že berie na vedomie, že prijatie nariadenia vlády nebude mať vplyv na štátny rozpočet a zamestnanosť.
Doložka zlučiteľnosti právneho predpisu s právom Európskych spoločenstiev a právom Európskej únie
1.	Navrhovateľ nariadenia vlády: Úrad pre normalizáciu, metrológiu a skúšobníctvo Slovenskej republiky.
2.	Názov návrhu: Nariadenie vlády Slovenskej republiky o postupoch pri poskytovaní informácií v oblasti technických predpisov a technických noriem.
3.	Záväzky Slovenskej republiky vo vzťahu k Európskym spoločenstvám a Európskej únii:
a)	Problematika návrhu nariadenia vlády je prioritou aproximácie práva podľa Národného programu pre prijatie acquis communautaire, je prioritou podľa partnerstva pre vstup, podľa Európskej dohody o pridružení čl. 70 „technické pravidlá a normy“. Ide o prioritnú úlohu vlády č. B 206 na základe uznesenia vlády č. 1154 z roku 2001 avšak vzhľadom na oddialenie prijatia zákona č. 302/2001 Z. z. o samospráve vyšších územných celkov (zákon o samosprávnych krajoch), bolo nevyhnutné presunúť túto úlohu do Plánu legislatívnych úloh vlády Slovenskej republiky na rok 2002, aby bolo možné uložiť povinnosť informačnej výmeny i na vyššie územné správne celky,
b)	spadá do Kapitoly č. 1 Slobodný pohyb tovaru, kde sa predpokladá podpísanie Protokolu k Európskej dohode o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na druhej strane o posudzovaní zhody a uznávaní priemyselných výrobkov, vzhľadom na to, že pokrýva riziká v oblastiach, kde máme záujem o zahraničné investície (ktoré by mali v Slovenskej republike nájsť rovnaké technické požiadavky na zariadenia ako v Európskej únii), ako aj preto, že chceme byť dôveryhodnými obchodnými partnermi v bezpečnosti určených výrobkov. Podľa schválenej negociačnej pozície malo byť nariadenie vlády prijaté s účinnosťou k 1. 10. 2001.
4.	Problematika návrhu právneho predpisu:
a)	v práve Európskych spoločenstiev je problematika návrhu nariadenia vlády upravovaná Smernicou 98/34/ES Európskeho parlamentu a Rady z 22. júna 1998 v znení Smernice 98/48/ES Európskeho parlamentu a Rady z 20. júla 1998, Smernica Európskeho parlamentu a Rady upravujúca postup pri poskytovaní informácií v oblasti technických noriem a predpisov, ako aj predpisov (pravidiel), vzťahujúcich sa na služby Informačnej spoločnosti. Z hľadiska aproximácie práva členských štátov predstavuje táto smernica úplnú harmonizáciu. Preklad smernice sa nachádza v databáze prekladov Centrálnej prekladateľskej jednotky sekcie Inštitút pre aproximáciu práva Úradu vlády Slovenskej republiky,
c) v práve Európskej únie je problematika upravená v judikatúre Európskeho súdneho dvora.

5.	Stupeň zlučiteľnosti návrhu právneho predpisu s právom Európskych spoločenstiev a Európskej únie je úplná. Návrh nariadenia vlády je plne kompatibilný so Smernicou 98/34/ES Európskeho parlamentu a Rady z 22. júna 1998 v znení Smernice 98/48/ES Európskeho parlamentu a Rady z 20. júla 1998, Smernica Európskeho parlamentu a Rady upravujúca postup pri poskytovaní informácií v oblasti technických noriem a predpisov, ako aj predpisov (pravidiel), vzťahujúcich sa na služby Informačnej spoločnosti.
6.	Gestor: nie je.
7.	Účasť expertov: nebola.
II. Osobitná časť
K § 1
Obsahuje ustanovenie o transponovaní príslušnej smernice, uvedenej v prílohe č. 4,   do právneho poriadku Slovenskej republiky, aby každému hneď v úvode bolo zrejmé, o ktorej smernici pojednáva príslušné nariadenie. V ustanovení sa nachádza aj pozitívne a negatívne vymedzenie predmetu právnej úpravy nariadenia.

K § 2
	V ustanovení nariadenia sa uvádza výklad základných pojmov uvedených v návrhu spôsobom prevzatým z práva Európskej únie. Vysvetlenie uvedených pojmov napomôže k jednoznačnému pochopeniu pojmu služby definovanej na účely tohto nariadenia.
K § 3
Upravuje postup správnych orgánov pri plnení informačnej povinnosti vo vzťahu k Úradu pre normalizáciu, metrológiu a skúšobníctvo Slovenskej republiky. Upravuje aj osobitný postup u návrhov, ktoré sa týkajú niektorých nebezpečných látok, prípravkov alebo výrobkov.

K § 4
Ustanovenie upravuje postup príslušných subjektov u návrhov, ktoré upravujú poskytovanie služieb za úplatu, na diaľku, elektronickým spôsobom a na individuálnu žiadosť príjemcu služby. Obsahuje aj postup v prípade informačnej povinnosti, ktorá zároveň vyplýva aj z iného právneho predpisu.

K § 5
Upravuje jednotlivé dôvody a lehoty súvisiace s odložením predloženia návrhu na schválenie, so schválením návrhu ako aj postupom dotknutých správnych orgánov. Ustanovenie odseku 4 a 5 obsahuje prípady, v ktorých sa nepostupuje v zmysle odseku 2.
K § 6
Ustanovenie upravuje podrobnosti postupu určenej právnickej osoby na zabezpečovanie tvorby, schvaľovanie a vydávanie slovenských technických noriem pri plnení informačných povinností, ako aj ďalšie povinnosti súvisiace so zverejňovaním a prípravou návrhov slovenských technických noriem.
K § 7
Upravuje postup pri poskytovaní informácií o technických predpisoch a technických normách vo vzťahu k tretím krajinám, ak medzinárodná dohoda, ktorou je Slovenská republika viazaná neustanovuje inak.
K § 8
Obsahuje účinnosť nariadenia, ktorá je stanovená dňom, keď vstúpi do účinnosti Protokol k Európskej dohode o pridružení o výmene informácií v oblasti technických predpisov a noriem okrem § 1 ods. 3 písm. c) a § 4 ods. 2 a 3, ktoré nadobudnú účinnosť dňom nadobudnutia účinnosti zmluvy o pristúpení Slovenskej republiky k Európskym spoločenstvám a Európskej únii. 
 
K prílohe č. 1

Obsahuje názov smernice, ktorá sa týmto nariadením úplne transponuje.
K prílohe č. 2
	
	Obsahuje prehľad právnych predpisov, správnych opatrení a dobrovoľných dohôd, na ktoré sa nariadenie nevzťahuje.
K prílohe č. 3
	Obsahuje jednotlivé body oznamovacieho formulára.
K prílohe č. 4
	Obsahuje príklady služieb, na ktoré sa nariadenie nevzťahuje.
K prílohe č. 5
	Obsahuje indikatívny zoznam finančných služieb, na ktoré sa nariadenie nevzťahuje.